《梁隆吉遗冯笔并诗答以长句》
元代·宋无

吴刚夜入广寒阙，生擒老兔出秋月。嫦娥泣雨蟾影孤，灵药不舂玉杵歇。

桂花凝毫拔苍绿，蜀丝缠金缕湘竹。紫兰蕊笑春风愁，莲花仙冠坠簪玉。

松腴点漆光照眸，藤肪捣雪滑欲流。乐毅小帖排银钩，天马历块无九州。

梦中忘笔那有花，古锥画地飞龙蛇。觉来寻锥亦无处，但见鸟迹留平沙。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。